Document ID: /roh_data/filtered/fineweb-2-filterrobots_roh.jsonl.gz/35533

Il club Med vul vender ses hotel ch'el ha ensemen culla societad beltga Intersoc a San Murezzan. Pertge n'è betg cler - l'hotel vala sco in da quels che marscha bain. Cler n'è era betg tgi che savess cumprar l'hotel.
Questa novitad pissera per gnervusitad en Engiadin'Ota. Il president communal da San Murezzan Sigi Asprion di che l'hotel è fitg impurtant per la vischnanca, ma era per las pendicularas. L'hotel gestiunescha passa 100'000 pernottaziuns durant tut l'onn. La vischnanca na possia dentant betg far bler en la situaziun actuala. Ins savess bain porscher maun sch'ins vuless per exempel engrondir l'hotel. Sche ina societad privata less vender l'hotel na possia la vischnanca dentant far nagut.
Pensiers era davart la regiun
Era la regiun n'è betg cuntenta cun la situaziun. Martin Aebli, president da la cumissiun da planisaziun regiunala ha ditg envers Radiotelevisiun Svizra Rumantscha RTR ch'i saja grev da chapir pertge che l'hotel na duai betg pli esser attactiv per ils possessurs. L'hotel che vaglia cun sia occupaziun auta sco model da success. La regiun fiss en mintga cas pronta da gidar cun mesiras per il svilup economic. La regiun na saja dentant betg vegnida contactada enfin ussa.